የማንነትና የአስተዳደር ወሰን ጉዳዮች ኮሚሽን ማቋቋሚያ አዋጅ መግለጫ

ህዳር 2011

**አጭር መግለጫ**

ሃገራችን ሁሉም የቤተኝነት ስሜት ተሰምቶት የጋራ ማንነትና ባህል የሚገነባበት ሃገር እንድትሆን ጥረት ሲደረግ ቆይቷል። ለዘመናት ሲካሄድ የነበረ ውጥረትና ትግል ፍሬ አፍርቶ ከሞላ ጎደል የሁሉን ብሄራዊ ጥያቄዎች ሊመስል የሚችል ማእቅፍ ያካተተ ህገ መንግስት ጸድቆ ስራ ላይ ከዋለ ከሁለት አስርት አመታት በላይ አስቆጥሯል። መሰረታዊ የሆነ የብሄርና የማንነት ጥያቄ በህገ መንግስት ማእቀፉ የተመለሰ መሆኑ ቢታመንም በአንድ በኩል የማንነት ጥያቄ አለን የሚል በሌላ በኩል ደግሞ ከወሰን አከላለሉ ጋር በተያያዘ እዚህም እዛም ጥያቄዎች እየተነሱ አንድ የፖለቲካ እና የኢኮኖሚ ማህበረሰብ ለመገንባት የምናደርገው ሀገራዊ ጥረት እየተፈታተኑ ይገኛል። ከዚህ ጋር በተያያዘ እስከ አሁን እየቀረቡ ያሉት ጥያቄዎች በርከት ያሉ ሲሆን በሶስት ከፍሎ ማየት ይቻላል።

አንደኛ ጥያቄ አቅራቢዎቹ ማንነታቸው በህግ እውቅና አግኝቶ በተለያዩ ክልሎች የሚኖሩ ነገር ግን የራሳቸውን ወረዳ፣ የራሳቸውን ዞን ወይም የራሳቸውን ክልል ይኑረን የሚሉ ናቸው። ይህ ጥያቄ የማንነት እውቅና ጥያቄ ሳይሆን ከማንነት ጋር በተያያዘ ራስን በራስ የማስተዳደር ጥያቄ ነው። እንደዚህ አይነት ጥያቄዎች በየክልሉ እየተበራከቱ በመሄድ ላይ ያሉ ሲሆን በዋናነት መነሻቸው ከመልካም አስተዳደር፣ ራስን የማስተዳደር መብትን ተግባራዊ ከማድረግ እና አድሎ ይደርስብናል ከሚል ፍላጎት ወይም ከሌላ የሚመነጩ ናቸው። እንዲህ አይነቶቹ ጥያቄዎች የማንነት ጥያቄ እየተባሉ ቢቀረቡም በዋናነት አስተዳደራዊ እውቅና ያገኙ መብቶችን ተግበራዊነት ጥያቄዎች ናቸው።

በሁለተኛ ደረጃ ከማንነት ጋር ተየያየዘው የሚቀረቡ ጥያቄዎች ከዚህ በፊት በህግ ማንነታቸው ያልታወቀ ነገር ግን አሁን በልዩ ልዩ ምክንያቶች የራሳችን የተለየ ማንነት አለን እና በህግ ይታወቅልን የሚሉናቸው። እንደዚህ አይነት ጥያቄዎች በየክልሉ እየተበራከቱ ያሉ ናቸው። ይህ ጥያቄ በቀጥታ የማንነት ይታወቅልን ጥያቄ ቢሆንም ብዙ ጊዜ ከጥያቄው ጋር ተያያዞ ራስን በራስ የማስተዳደር ፍላጎትም አብሮ የሚቀረብ መሆኑ ልብ ሊባል ይገባል። ስለሆነም የማንነት የታወቅልን ጥያቄ የሚያነሱ ወገኖች ራሳቸውን በተለያየ እርከን የማስተዳደር ፍላጎት እንዳላቸውም አብሮ ግንዛቤ ሊያዝ ይገባል።

በሶስተኛ ደረጃ እኛ የዚህ ወይም የዚያ ማንነት ወይም ማህበረሰብ አባላት ነን። መከለል የነበረበብን ከዚያ ማህበረሰብ ጋር ነው የሚሉ ይገኙባቸዋል። እነዚህ አይነት ጥያቄዎች ቀስ በቀስ እያደጉ አግባብነት ይኑራቸው አይኑራቸው እንኳን በቅጥ ሳይታወቁ ወደ ሚዲያ ስለ ሚወጡ ሀገራዊ ሰላማችንን በማወክ ላይ ይገኛሉ። ጉዳዩ በማንነት ጠያቂዎች ብቻ ሳይታጠር የክልል መንግስታትን ወደ ማጋጨት ደረጃ በመድረስ ላይ ናቸው።ጥያቄዎቹ የሚቀርቡት ስርአቱን ተከትለው ስለማይሆን መንግስት የትኞቹ ጥያቄዎች ተገቢ የትኞቹ ደግሞ ተገቢ ያልሆኑ ስለመሆናቸው ለመለየት ተቸግሯል። በመሆኑም ይህንን ክፍተት ለመዝጋት እና በተጠና ሁኔታ ለመፍታት ብሄራዊ የማንነትና የወሰን አከላል ኮሚሽን አዋጅ አስፈልጓል።

ቀደም ሲል እንደተገለጸው የማንነትና የወሰን ጥያቄዎች እየተበራከቱና ሰላምና ልማታችን እያወኩ ወደ ኋላ እየጎተቱን በመሆኑ በዘላቂነት እልባት ሊያገኙ ይገባል። የማንነት፣ የራስ አስተዳደር እና የወሰን ጥያቄዎቹ ከወዲሁ በተጠና መንገድ ካልተመለሱ ፌዴሪሽኑን አደጋ ውስጥ መክተታቸው የማይቀር ነው። በመሆኑም መንግስት ጉዳዩ በተጠናና ዘላቂነት ባለው ሁኔታ በመመለስ ዋና ጉዳያችን ወደ ሆነው የሀገር ግንባታና የልማት ስራችን እንድንመለስ የማንነት፣ የራስአስተዳደር፣ እና የወሰን ጥያቄዎች በህገመንግስቱ ከተቀመጡ መመዘኛዎች አንጻር በጥልቀት አጥንቶ፣ መንግስት ጉዳዩን የሚፈታበት መንገድ የሚያመላክቱ ስትራቴጂዎችን አጥንቶ የውሳኔ ሃሳብና ምክረ ሃሳብ የሚያቀርብ ብሄራዊ የማንነትና የወሰን አከላለል ኮሚሽን ማቋቋም አስፈላጊ ሆኖ ተገኝቷል።

ኮሚሽኑ ህገመንግስቱን ጠንቅቀው የሚያውቁ፣ ለህገመንግስቱ ታማኝ የሆኑ፤ በፌዴራል ስርአቱ ላይ እምነት ያላቸው እና በሁሉም ክልሎች እና ህዝቦች ዘንድ ተቀባይነት ያላቸው አባላትን ያቀፈ ሆኖይቋቋማል።

ኮሚሽኑ በህገ መንግስቱ የተቀመጡ መመዘኛዎች፣ እና ህገመንግስቱ የተቀበለውን የፌደራል አስተሳሰብ መሰረት በማድረግ፤

1. የራስን የማስተደዳርጥያቄዎች (ወረዳ፣ ዞን፣ እና ክልል)፣
2. የማንነቴ ይታወቅልኝ ጥያቄዎች
3. የወሰን የማንነታችን ይከበርልን ጥያቄዎች መነሻ በማድረግ ጉዳዮችን በጥልቀት በመመርመር፣ የጥያቄዎችንና የጠያቂዎችን አግባብነትና ማንነት በማጣራት፣ የሁሉም ባለድርሻ አካላት ግንዛቤና ፍላጎት በመመርመር አሁን ያሉትና መሰል ወደፊት ሊነሱ የሚችሉ ጥያቄዎችን በማያሻማ በማያዳግም ሁኔታ ሊመለስ የሚያስችል የውሳኔ ሃሳብ እና ምክረ ሃሳብ እንዲያቀርብ ከፍተኛ ተቀባይነት ያላቸው ምሁራን የተካተቱበት እና የእለት ተእለት ስራዎችን የሚከናውንና የአስተዳደርና የሎጂስቲክስ ድጋፍ የሚያደርግ ጽህፈት ቤት እንዲኖርው ተደርጓል።